Metrobeampte tydens ‘gyselaarsdrama’ doodgeskokŉ Metropolisiebeampte is Donderdagoggend by die Kempton Park treinstasie doodgeskok tydens ŉ beweerde gyselaarsdrama. ŉ Woordvoerder van die Ekurhuleni Metropolisie (EMPD), Vusi Mabanga, sê die polisie en metropolisie is Donderdagoggend na die stasie ontbied na inligting dat mense op ŉ trein wat glo onderweg was na Germiston gyselaar gehou word. Mabanga sê werkers van die Poskantoor het glo op die trein begin staak en ander passasiers gyselaar gehou. “Toe die trein op Kempton Park stasie stop het van ons beamptes en polisielede die trein genader om die situasie te probeer ontlont.” Mabanga sê ŉ lid van die EMPD is in die proses doodgeskok. Mabanga sê drie mense is in hegtenis geneem. Hy sê egter dit is nog nie duidelik wat presies gebeur het nie. Niemand anders is in die voorval beseer nie.